Ведаеш, шмат ежджу па Беларусі, за апошні год больш ста дваццаці гарадоў, мястэчак і вёсак… Зараз для вялізнай колькасці беларусаў альтэрнатыва Лукашэнку – не лідэры апазіцыі, а Пуцін. Лукашэнка дастаў, вось прыдзе Расея і навядзе парадак – вось што кажуць людзі, наглядзеўшыся тэлевізара. Супярэчлівыя галасы дзясятка лідэраў раздробленай апазіцыі ўспрымаюцца як пабочны шум. Таму зараз нам, дэмакратам, трэба правесці сумленныя, свабодныя, празрыстыя і справядлівыя ўнутраныя выбары – і вызначыць адзінага лідэра, здольнага стаць голасам беларускага народа. На мой погляд, гэта можа быць і лідэр пратэстаў, і лідэр байкоту, і лідэр пераможнай кампаніі ў выпадку форс-мажору, які наспявае. Выбараў няма, фальсіфікацыі татальныя. Але ў выпадку знешняга ці ўнутранага ціску, масавых забурэнняў ці нечаканасцяў са здароўем Лукашэнкі сістэма можа даць збой – і трэба быць гатовымі вярнуць народу ўладу, на якую ўжо разінуў пашчу Крэмль.